དེ་ཡང་ལོ་སྔོན་མའི་དགུན་ཁའི་ཉིན་ཞིག་ལ།ངས་སློབ་ཁྲིད་བྱེད་བཞིན་པའི་སྐབས་སུ།སློབ་ཁྲིད་སྟེགས་བུའི་སྟེང་གི་ཅོག་ཙེའི་ཉེ་གན་ཏེ།སློབ་ཁང་གི་གྲལ་མགོ་ན་ཙོག་ཡོད་པའི་སློབ་མ་ཞིག་ལ་གཡག་པུར་སེ་ཤོར་བས།སློབ་མ་ཚོས་གཡག་དེ་སུས་བཏང་མིན་མ་ཤེས་ཀྱང་ཚང་མ་ཧབ་ཆ་དིར་རེར་སོང་ལ།སློབ་མ་དེའི་ངོ་གདོང་བལྟས་བལྟས་རིག་རིག་ལ་དམར་པོར་གྱུར་པས།ངས་དེ་མ་ཐག་སློབ་མ་ཚོར་གཡག་དེ་ངས་བཏང་ནི་ཡིན།དགོད་རྒྱུ་ཅི་ཡོད་དམ།ཞེས་བཤད་པ་ན་སློབ་མ་ཚང་མ་ཁ་རོག་གེར་བསྡད་བྱུང་།ངས་དེ་ལྟར་བཤད་པས་གཡག་ཤོར་སོང་བའི་སློབ་མ་དེའི་ངོ་གདོང་ཡང་སྔར་དང་འདྲ་བར་རྒྱུན་ལྡན་དུ་གྱུར་སོང་།སྤྱིར་ཡིན་ན་ངས་ཀྱང་དགུན་ཁར་ཡང་འབྲུག་གྲག་གི་ཞེས་རྩེད་མཚར་ཞིག་བཤད་ན་ཆོག་མོད།གཡག་ཤོར་སོང་བའི་སློབ་མ་དེས་མགོ་འགྱོག་སྲོལ་མེད་པའི་ངོ་ཚ་ཆེན་པོ་ཞིག་ཉོས་སོང་སྙམ་ངེས་ཡིན་པའི་སེམས་ཁམས་ལ་དམིགས་ཏེ།སློབ་མ་ཚོའི་མདུན་ནས་གཡག་ཤོར་སོང་བའི་ངོ་ཚ་ནི་རང་ཉིད་ཀྱི་མགོར་བླངས་པ་ཡིན།